Kirkjan í Grímsey, Miðgarðakirkja brann til grunna í nótt. Eldsupptök eru ókunn en sjónarvottar segja að mikill eldur hafi verið í turni kirkjunnar þar sem rafmagnstafla var. Formaður hverfisráðs í Grímsey segir menn verði að bretta upp ermarnar og endurbyggja kirkjuna.
Grímseyjarkirkja var byggð 1867 en vegna eldhættu var hún færð til 1932. Eftir endurbætur 1956 var hún endurvígð. Tilkynnt var um eldinn laust eftir klukkan hálf ellefu í gærkvöldi. Svafar Gylfason slökkviliðsstjóri lýsir aðkomunni.
Já hún var bara ömurleg það var í rauninni voðalega lítið hægt að gera þegar við komum á vettvang.
Þetta skeði bara ótrúlega fljótt. Á svona 20 mínútum var þetta horfið sko.
Þetta hefur bæði sögulegt og menningarlegt gildi. Hún var falleg kirkjan, mjög falleg og mikið skoðuð af ferðafólki.
Vont veður var í Grímsey í gærkvöldi og íbúi í eynni tók eftir því um átta-leytið að rafmagni hafði slegið út í kirkjunni.
Manni finnst bara ekki koma annað til greina en rafmagn. Það voru engin kerti þarna á leiðum út af veðri. Það var mikið slagveður og mér fannst þegar við komum að það væri langmesti eldurinn í turninum. Rafmagnstaflan var þarna undir.
Jóhannes Henningsson er formaður hverfisnefndar, hann líkt og aðrir Grímseyingar er í áfalli eftir brunann.
Þetta er óskaplega sorglegt allt saman. Fólk er með tárin í augunum að þetta skuli vera horfið. Menn eiga margar góðar minningar þarna.
Við vorum þarna fram eftir nóttu að drepa í glæðum. Þetta bara brann. Á klukkutíma var ekkert eftir nema bara rétt grunnurinn
En hvað með búnaðinn sem þið hafið, er hann nógu góður til að glíma við verkefni eins og þetta? Nei hann er allt of lítill við erum með slökkvibíl sem er orðinn mjög gamall og lélegur. En hann gerir samt gagn en okkur vantar betri bíl, það er engin launung á því. Hann hefði ekki komið að neinu gagni við þessar aðstæður. Ég held að allir hafi gert sér grein að þarna björguðu menn ekki neinu.
Jóhannes segir að núna séu íbúar í Grímsey á milli 30 og 40.
Að missa kirkjuna kannski hjálpar ekki til að viðhalda byggðinni. Nei þetta er bara alveg hræðilegt. Það er bara þannig. Ég er hræddur að menn verði að bretta upp ermar og koma þessu upp aftur.
Grímseyingar eru miður sín eftir að Miðgarðakirkja brann til grunna í gærkvöldi. Óljóst er um eldsupptök en sjónvarvottar sáu mikinn eld í kirkjuturninum, þar sem rafmagnstaflan var. Formaður hverfisráðs vill endurbyggja kirkjuna.